जहां तक भारतवर्ष की धर्मनिरपेक्षता का प्रश्र है तो यह बात मैं एक बार फिर बड़े ही विश्वास तथा दावे के साथ कहना चाहता हूं कि भारतवर्ष यहां के मुसलमानों या मुस्लिम धर्मगुरुओं की वजह से धर्मनिरपेक्ष नहीं बल्कि इस देश की धर्मनिरपेक्षता का सेहरा यहां के बहुसंख्य धर्मनिरपेक्ष हिंदू समाज के ही सिर पर है. महात्मा गांधी इस देश की धर्मनिरपेक्ष व सर्वधर्म संभाव रूपी विचारधारा के मुख्य प्रेरक थे. जब तक यह देश गांधी के आदर्शों के देश के रूप में पहचाना जाएगा तब तक इस देश में धर्मनिरपेक्षता का परचम लहराता रहेगा. हमारे देश के जिस संविधान में देश के धर्मनिरपेक्ष ढांचे का तथा यहां के धर्मनिरपेक्ष स्वरूप को बचाए रखने का ज़ोरदार प्रयास किया गया है उसी देश के इसी संविधान में धर्म व जाति के आधार पर मतदान करने, कराने, उकसाने तथा धर्मगुरुओं द्वारा फतवे या दिशा निर्देश जारी करने का कोई प्रावधान कतई नहीं है. हां स्वतंत्रता खासतौर पर अभिव्यक्ति की स्वतंत्रता के नाम पर धर्मगुरु अपने धार्मिक रुतबे का लाभ उठाकर यदा-कदा ऐसे फतवे जारी करते ज़रूर दिखाई देते हैं. यदि हर धर्म व जाति के धर्मगुरु इसी आधार पर फतवे जारी करने लगें तथा दुर्भाग्यवश उन धर्मगुरुओं की बातों में आकर उनके अनुयायी मतदान भी करने लगें तो इस बात की बड़ी आसानी से कल्पना की जा सकती है कि इस देश का क्या हश्र होगा तथा इस देश में कानून व्यवस्था व धार्मिक व जातिवादी अन्माद का क्या आलम होगा?